Banca de Dezvoltare a Consiliului Europei va oferi R. Moldova un împrumut în valoare de 20 de milioane de euro pentru a construi și renova 450 de locuințe sociale, cămine studențești și aziluri de bătrâni. În acest sens, membrii Comisiei politică externă și integrare europeană au aprobat avizul consultativ pentru inițierea negocierilor.
Totodată, Banca de Dezvoltare a Consiliului Europei va aloca, din Fondul de Investiții Verzi și Sociale, un grant în valoare de un milion de euro. Banii vor fi utilizați pentru creșterea eficienței energetice și reducerea amprentei de mediu a unităților locative care sunt planificate pentru reconstrucție în cadrul proiectului "Locuințe publice III".
Banca va debursa împrumutul și grantul de investiții ale proiectului în tranșe, prima fiind realizată în termen de 12 luni de la intrarea în vigoare a Acordului, iar celelalte în baza rapoartelor de progres despre implementarea acestuia.
Proiectul va fi implementat până în anul 2030 și va fi realizat de către Unitatea de implementare a proiectului "Locuințe sociale II".